《木兰花慢》
清代·杨芳灿

指雷塘旧路，烟影外、雨丝飘。记昔日佳游，囊琴载酒，岸曲停桡。

迷离碧芜城郭，问锦帆、何处荡春潮。寒食玉钩斜畔，落花飞过红桥。

魂销。兰信渡江遥。商女学吹箫。怕后夜香衾，二分月色，孤照无憀。

相思雪晴东阁，折苔枝、閒惹翠禽嘲。便拟清欢更续，莫教华鬓先凋。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。